
Text rozhodnutia
Súd: Krajský súd Bratislava Spisová značka: 4S/59/2012 Identifikačné číslo súdneho spisu: 9012010009 Dátum vydania rozhodnutia: 24. 01. 2014 Meno a priezvisko sudcu, VSÚ: JUDr. Soňa Langová ECLI: ECLI:SK:KSBA:2014:9012010009.1 Uznesenie Krajský súd v Bratislave v právnej veci žalobcu: L. N., bytom A. XXXX/XX, XXX XX W., právne zastúpený: JUDr. František Svatuška, advokát so sídlom Kukorelliho 1505/52, 066 01 Humenné, proti žalovanému: Ministerstvo spravodlivosti Slovenskej republiky, so sídlom Župné námestie 13, 813 11 Bratislava v konaní o preskúmanie zákonnosti rozhodnutia žalovaného č. 22596/010-537/41 zo dňa 14.4.2011, jednohlasne, takto r o z h o d o l : Krajský súd v Bratislave konanie z a s t a v u j e . Krajský súd v Bratislave v r a c i a súdny poplatok žalobcovi prostredníctvom Daňového úradu Humenné vo výške 59,30 €. Poplatok bude vrátený po nadobudnutí právoplatnosti tohto uznesenia. Žalovaný je p o v i n n ý nahradiť žalobcovi trovy konania vo výške 414,48 € na účet právneho zástupcu a to do 30 dní od nadobudnutia právoplatnosti tohto rozhodnutia. o d ô v o d n e n i e : Žalobou doručenou Najvyššiemu súdu Slovenskej republiky dňa 25.1.2012 a postúpenou uznesením č.k. 2Sž/2/2012-31 zo dňa 1.2.2012 na Krajský súd v Bratislave, sa žalobca domáhal preskúmania zákonnosti rozhodnutia žalovaného č. 22596/010-537/41 zo dňa 14.4.2011, ktorým žalovaný priznal žalobcovi odškodnenie v sume 668,50,- €. Žalobca poukázal na to, že v rozhodnutí sa žalovaný žiadnym spôsobom nevysporiadal s druhou časťou žalobcom požadovaného nároku na odškodnenie vo výške 334,50 €. Podaním zo dňa 21.1.2014 doručenom Krajskému súdu v Bratislave dňa 23.1.2014 žalobca zobral svoju žalobu späť, nakoľko žalovaný vydal ďalšie rozhodnutie, ktorým mu priznal aj ním požadovanú sumu 334,50 €. Túto skutočnosť potvrdil aj žalovaný vo svojom vyjadrení k žalobe zo dňa 15.5.2012. Podľa ustanovenia § 250h ods. 2 O.s.p. až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne o ich náhrade. Podľa ustanovenia § 250d ods. 3 O.s.p. súd uznesením konanie zastaví aj vtedy, ak žaloba bola vzatá späť (§ 250h ods. 2 O.s.p.). Nakoľko žalobca vzal späť žalobu pred rozhodnutím veci, súd v súlade s ustanovením § 250d ods. 3 O.s.p. konanie zastavil. Žalobca spolu s podanou žalobou uhradil súdny poplatok za žalobu vo výške 66 €. Podľa ustanovenia § 11 ods. 3 posledná veta zákona č. 71/1992 Zb. o súdnych poplatkoch a poplatku za výpis z registra trestov (ďalej len ,,zákon o súdnych poplatkoch“) sa poplatok vráti v konaní o preskúmaní rozhodnutia orgánu verejnej správy, ak sa návrh na začatie konania vzal späť pred prejednaním veci alebo ak bolo konanie zastavené z dôvodu, že účastník nebol v konaní riadne zastúpený. Podľa ustanovenia § 11 ods. 4 zákona o súdnych poplatkoch okrem poplatku v rozvodovom konaní a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1%, najmenej však 6,70 €. Ak sa návrh vzal späť pred zaplatením poplatku, poplatok sa nevyrubuje. Podľa ustanovenia § 11 ods. 6 zákona o súdnych poplatkoch, ak sa má vrátiť poplatok alebo preplatok poplatku, súd alebo orgán štátnej správy súdov zašle odpis právoplatného rozhodnutia o jeho vrátení daňovému úradu príslušnému podľa trvalého pobytu (sídla) poplatníka, ktorý poplatok alebo preplatok poplatku vráti; v prípade, že orgán štátnej správy súdov nevydal rozhodnutie, zašle písomné upovedomenie o spôsobe vybavenia sťažnosti podľa osobitného zákona. Podľa ustanovenia § 11 ods. 11 zákona o súdnych poplatkoch, ktorý sa má vrátiť podľa odsekov 4,7, až 10 sa zaokrúhli na eurocenty nahor. Nakoľko žalobca zaplatil súdny poplatok za žalobu vo výške 66 € a vzhľadom na vyššie uvedené citované ustanovenia zákona vzal žalobu späť, súd rozhodol o vrátení súdneho poplatku prostredníctvom Daňového úradu Humenné vo výške 59,30 € (kráteného o 6,70 € podľa § 11 ods. 4 zákona č. 71/1992 Zb.) s tým, že poplatok bude žalobcovi vrátený po nadobudnutí právoplatnosti tohto uznesenia. O náhrade trov konania súd rozhodol podľa § 146 ods. 2 O.s.p. s použitím ustanovenia § 246c O.s.p. a priznal žalobcovi náhradu trov konania vo výške 414,48 €. Súd priznal žalobcovi náhradu trov konania z toho titulu, že konaním žalovaného po podaní žaloby došlo k odstráneniu napádaného stavu a teda súd má za to, že žaloba bola podaná dôvodne. Krajský súd v Bratislave priznal náhradu trov konania spočívajúcu v náhrade nákladov právneho zastúpenia podľa vyhl.č. 655/2004 Z.z. o odmenách a náhradách advokátov za poskytovanie právnych služieb (ďalej len vyhláška) a náhradu za krátený súdny poplatok. Súd vychádzal z nasledovných výpočtových základov: Priznané trovy konania podľa správneho uplatnenia vyhlášky pozostávajú: 1.) prevzatie zastupovania rok 2012................................................................127,16 € 2.) vypracovanie podanie žaloby rok 2012.....................................................127,16 € 3.) späťvzatie rok 2014....................................................................................130,16 € 4.) režijný paušál 2x 7,63 €+ 8,04 €.................................................................23,30 € 5.) krátený súdny poplatok...............................................................................6,70 € Krajský súd v Bratislave poukazuje na to, že výpočtový základ pre rok 2014 je vo výške 804 € a z toho 1/6 je 134 €. Žalobca podal späťvzatie v roku 2014 a teda za tento úkon mu patrila odmena vo výške 134 €. Nakoľko si však žalobca túto položku nesprávne vypočítal a za späťvzatie sa domáhal odmeny vo výške 130,16 € súd nemal inú možnosť, ako mu priznať nesprávne vypočítanú položku vo výške 130,16 € namiesto správne určenej za rok 2014 vo výške 134 €. Zároveň súd rozhodol, že žalovaný, pre správanie ktorého bola vzatá späť dôvodne podaná žaloba, je povinný uhradiť žalobcovi aj trovy konania vo výške 6,63 € predstavujúcich krátený súdny poplatok. Krajský súd v Bratislave nepriznal právnemu zástupcovi žalobcu 20% DPH, nakoľko nepreukázal, že je platcom DPH. Na základe vyššie uvedených skutočností Krajský súd rozhodol o náhrade trov konania tak, že žalovaný je povinný zaplatiť žalobcovi náhradu trov právneho zastúpenia vo výške 414,48 € a to na účet právneho zástupcu žalobcu do 30 dní od právoplatnosti tohto rozhodnutia. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto uzneseniu je možné podať odvolanie v lehote 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

